
	Seletuskiri

	Narva Linnavolikogu määruse eelnõu „Piirangud alkohoolse joogi või toidugruppi mittekuuluva joovet tekitava aine tarbimisele“ juurde.

	
	

	

	


Korrakaitseseadusega (edaspidi KorS või seadus) on 1. juulist 2014 liberaliseeritud alkoholi tarbimist avalikus kohas, samas ei tohi sellise tegevusega häirida teisi isikuid. Jätkuvalt on keelatud alkoholi tarbimine ühissõidukipeatuses, teeliikluses osalevas avalikus kasutuses olevas ühissõidukis, koolieelse lasteasutuse, lasteaed-algkooli, põhikooli, gümnaasiumi, kutseõppeasutuse, huvialakooli, noortelaagri, tervishoiuteenuse osutaja ning hoolekandeasutuse ehitises ja territooriumil või selle osas õppe- ja kasvatustegevuse või tervishoiuteenuse osutamise ajal, samuti lastele suunatud avalikul kogunemisel. Üldsuse, sealhulgas Narva linna ja paljude teiste kohalike omavalitsuste jaoks on seaduse üheks kõige probleemsemaks aspektiks alkoholi tarbimine avalikus ruumis. Seda seisukohta on väljendanud mitmed omavalitsusjuhid, valdkonda tundvad eksperdid, arvamusliidrid, tavakodanikud. 
Varasemalt kehtestas avalikus kohas käitumise nõuded kohaliku omavalitsuse volikogu oma haldusterritooriumi piires. Volitus nimetatud regulatsiooni kehtestamiseks tulenes kohaliku omavalitsuse korralduse seaduse § 22 lg 1 punktist 363. KorS-i vastuvõtmisega toodi avalikus kohas käitumise regulatsioon sellesse üle ja sätestati seaduse tasandil, viidatud kohaliku omavalitsuse korralduse seaduse  punkt tunnistati kehtetuks.

KorS § 55 sätestab avalikus kohas käitumise üldnõuded ja keelab käituda teist isikut häirival või ohtu seadval viisil. Üldklauslile lisandub loetelu konkreetsetest tegevustest, mida tuleb eelkõige käsitleda häiriva või ohtu seadva tegevusena. KorS § 55 punkti 5 kohaselt käsitletakse ühe sellise tegevusena ka alkoholi või toidugruppi mittekuuluva joovet tekitava aine tarvitamist ühissõidukipeatuses, teeliikluses osalevas avalikus kasutuses olevas ühissõidukis, koolieelse lasteasutuse, lasteaed-algkooli, põhikooli, gümnaasiumi, kutseõppeasutuse, huvialakooli, noortelaagri, tervishoiuteenuse osutaja ning hoolekandeasutuse ehitises ja territooriumil või selle osas õppe- ja kasvatustegevuse või tervishoiuteenuse osutamise ajal, samuti lastele suunatud avalikul kogunemisel. Samas punktis sisaldub ka volitusnorm, mille kohaselt on kohaliku omavalitsuse üksusel õigus määrata oma territooriumil kindlaks lastele suunatud või tervise edendamiseks mõeldud muud kohad, kus alkoholi tarbimine loetakse teisi isikuid häirivaks.


Seoses kõnealuse probleemiga on linnavalitsus korraldanud arutlusi, kuhu on kaasatud pedagooge, linnakodanikke ja õiguskaitse organite esindajaid. Nende üldine seisukoht on, et alkoholi tarbimine avalikus ruumis ei ole vastuvõetav. Arutluste käigus leiti üheselt, et avalikku linnaruumi ei ole võimalik jagada kohtadeks, kus avalik alkoholitarbimine ei ole häiriv ja kus see vastupidiselt on häiriv. Avalik alkoholitarbimine on igaljuhul häiriv põhjusel, et on vastuolus üldlevinud moraalinormidega. Sealjuures avaliku alkoholitarbimise lubamine avalikus linnaruumis on ka kasvava noorsoo moraalitunnet tugevalt laostav ja ei saa olla ühiskonna jätkusuutlikuse huvidest lubatav.  Samuti tuleb arvestada asjoluga, et Narvat kui Euroopa Liidu piirilinna külastab ja läbib arvestatav turistide voog ning avaliku alkoholitarbimise lubamine mõjub negatiivselt linna kuvandile. 

Eeltoodud kaalutlusel tuleb lugeda avalikus linnaruumis alkoholi tarbimine teisi isikuid häirivaks ja keelatae avalik alkoholi tarbimine.

[bookmark: _GoBack]Määrus kehtestatakse kohaliku omavalitsuse korralduse seaduse § 6 lg 3 p 1 ja korrakaitseseaduse § 55 p 5 alusel.
Määrus koosneb kolmest paragrahvist. 
Esimeses paragrahvis sätestatakse määruse reguleerimisala.
Teises paragrahvis sätestatakse, kus alkoholi või toidugruppi mittekuuluva joovet tekitava aine tarbimine on keelatud ehk seda loetakse teisi isikuid häirivaks.
Kolmandas paragrahvis on toodud määruse rakendamise sätted, milles kehtestatakse erandid määruse rakendamise kehtivuse ulatuses. Erandina on sätestatud, et  piirang ei kehti, restoranide, kohvikute ja teiste toitlustusasutuste valduses oleval alal. Samuti ei kohaldata määrust, kui avaliku ürituse loal on tehtud alkoholi käitlemise kohta märge.








	

	

	

	

	

	







